
ДОКЛАДНА ЗАПИСКА

Кмет на Община Добричка
Относно: Приемане на „Актуализиран План за действие на община Добричка за периода 2024–2027 г.“ в изпълнение на Областната стратегия на област Добрич за равенство, приобщаване и участие на ромите 2021–2030 г.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Във връзка с приетите от Министерски съвет Национална стратегия на Република България за равенство, приобщаване и участие на ромите 2021–2030 г. (Стратегията) и Национален план за действие за периода 2024–2027 г. за изпълнение на Стратегията е изготвен „План за действие на община Добричка за периода 2024–2027г.“ в изпълнение на Областната стратегия на област Добрич за равенство, приобщаване и участие на ромите 2021–2030 г.

Планът за действие на община Добричка за периода 2024–2027 г. е приет от Добрички общински съвет с Решение № 175 по Протокол № 14 от 28.08.2024 г.

Община Добричка кандидатства с проектно предложение по процедура за предоставяне на безвъзмездна финансова помощ № BG05SFPR002-2.016-0020 „Подкрепа за уязвими и маргинализирани общности“ по Оперативна програма „Развитие на човешките ресурси“ 2021–2027 г., в изпълнение на Решение № 600 по Протокол № 40 от редовно заседание на Добрички общински съвет, проведено на 27.04.2026 г.

В деловодството на Община Добричка е постъпило писмо с № ВхК-Е-1970/12.08.2026 г., относно одобрение на етап административно съответствие и допустимост на подаденото от Общината проектно предложение по процедура № BG05SFPR002-2.016-0020 „Подкрепа за уязвими и маргинализирани общности“.

Предвидените мерки в проектното предложение са насочени към преодоляване на ключови предизвикателства – безработица, липса на мотивация, недостатъчна информираност и ограничен достъп до здравни и социални услуги, с оглед задоволяване на актуалните потребности на лица от маргинализирани общности, включително лица от ромски произход.

Посочените обстоятелства и указания на Управляващия орган в условията за кандидатстване по Процедурата по Оперативна програма „Развитие на човешките ресурси“ 2021-2027 г. обуславят необходимостта от актуализация на „План за действие на община Добричка за периода 2024–2027 г.“ в изпълнение на Областната стратегия на област Добрич за равенство, приобщаване и участие на ромите 2021–2030г.

В актуализирания План са включени заложените в проектното предложение дейности, които ще се реализират през периода 2026–2027 г. за повишаване на качеството на живот на маргинализираните общности на територията на община Добричка, насърчаване на социалното им включване и интегрирането им в обществото посредством комплексна подкрепа за достъп до пазара на труда, социално включване и здравеопазване.

Дейностите, заложени в проектното предложение, са съобразени с местните потребности и допринасят за изпълнението на политики за социално включване на местно ниво. В тази връзка са предвидени дейности за назначаване на трудов медиатор, здравни посредници и лица на субсидирана заетост, както и за провеждане на профилактични прегледи на здравнонеосигурени лица от целевата група.

Назначаването на здравни посредници благоприятства преодоляването на сериозните бариери пред достъпа до здравни услуги, особено за здравнонеосигурени лица. Чрез осъществяването на пряка работа на терен с лица от уязвими и маргинализирани общности се цели оказване на подкрепа, подобряване на информираността и улесняване на връзката със здравната система, което е ключов елемент от социалното включване.

Осигуряването на субсидирана заетост за лица от целевата група създава реални възможности за придобиване на трудов опит, изграждане на трудови навици и последваща интеграция на пазара на труда. Тази дейност има пряк принос за постигането на измерими резултати по отношение на заетостта.

Организирането на профилактични медицински прегледи за здравнонеосигурени лица допълва интегрирания подход чрез осигуряването на достъп до здравни грижи, превенция и ранна диагностика, което е предпоставка за активно участие в социалния и икономическия живот.

Проектните дейности са взаимно допълващи се и осигуряват интегриран подход, който едновременно адресира икономическите, социалните и здравните проблеми на маргинализираните общности. Това създава предпоставки за устойчиви резултати и социална интеграция на лицата от целевата група.

С актуализацията на Плана се цели осигуряване на приемственост и съответствие между националната, областната и местната политика за равенство, приобщаване и участие на ромите, като се отчитат специфичните условия на територията на община Добричка, постигнатите резултати, актуалните потребности и планираните мерки за реализация през 2026 и 2027 г.

За постигане на дългосрочната цел за осигуряване на социално включване на лицата от гореописаните уязвими групи в проекта на актуализирания общински план са заложени три хоризонтални цели в областта на равенството, приобщаването и участието и четири секторни цели в областта на образованието, здравеопазването, жилищните условия и заетостта.

Предвид гореизложеното предлагам Добрички общински съвет да приеме следното

ПРОЕКТ!
Р Е Ш Е Н И Е:

      
На основание чл. 21, ал. 2, във връзка с ал. 1, т. 12 от ЗМСМА, Добрички общински съвет приема „Актуализиран План за действие на община Добричка за периода 2024-2027 г.“ в изпълнение на Областната стратегия на област Добрич за равенство, приобщаване и участие на ромите 2021–2030 г.
Приложение: „Актуализиран План за действие на община Добричка за периода 2024–2027 г.“

